title: Deċiżjoni (UE) 2019/1312 tal-Bank Ċentrali Ewropew tat-22 ta' Lulju 2019 li temenda d-Deċiżjoni (UE) 2016/810 (BĊE/2016/10) dwar it-tieni serje ta' operazzjonijiet speċifiċi ta' rifinanzjament għal żmien itwal (BĊE/2019/22)

text:
                  2.8.2019

                  MT

                  Il-Ġurnal Uffiċjali tal-Unjoni Ewropea

                  L 204/123

         DEĊIŻJONI (UE) 2019/1312 TAL-BANK ĊENTRALI EWROPEW
         tat-22 ta' Lulju 2019
         li temenda d-Deċiżjoni (UE) 2016/810 (BĊE/2016/10) dwar it-tieni serje ta' operazzjonijiet speċifiċi ta' rifinanzjament għal żmien itwal (BĊE/2019/22)
         IL-KUNSILL GOVERNATTIV TAL-BANK ĊENTRALI EWROPEW,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel inċiż tal-Artikolu 127(2) tiegħu,
         Wara li kkunsidra l-Istatut tas-Sistema Ewropea ta' Banek Ċentrali u tal-Bank Ċentrali Ewropew, u b'mod partikolari l-ewwel inċiż tal-Artikolu 3.1, l-Artikolu 12.1, it-tieni inċiż tal-Artikolu 18.1 u t-tieni inċiż tal-Artikolu 34.1 tiegħu,
         Wara li kkunsidra l-Linja Gwida (UE) 2015/510 tal-Bank Ċentrali Ewropew tad-19 ta' Diċembru 2014 dwar l-implimentazzjoni tal-politika monetarja tal-Eurosistema (BĊE/2014/60) (1),
         Billi:

                     (1)

                     Skont l-Artikolu 1(4) tal-Linja Gwida BĊE/2015/510 (BĊE/2014/60), il-Kunsill Governattiv jista', f'kull ħin, jibdel l-għodda, l-istrumenti, ir-rekwiżiti, il-kriterji u l-proċeduri għall-implimentazzjoni ta' operazzjonijiet tal-politika monetarja tal-Eurosistema.

                     (2)

                     Fit-28 ta' April 2016, fit-twettiq tal-mandat tiegħu tal-istabbiltà tal-prezzijiet u sabiex tissaħħaħ it-trasmissjoni tal-politika monetarja billi jingħata inċentiv ulterjuri għat-tislif mill-banek lis-settur privat mhux finanzjarju, il-Kunsill Governattiv adotta d-Deċiżjoni (UE) 2016/810 tal-Bank Ċentrali Ewropew (BĊE/2016/10) (2). Din id-Deċiżjoni pprovdiet għat-tieni sensiela ta' operazzjonijiet speċifiċi ta' rifinanzjament għal żmien itwal (TLTROs-II) li għandhom jitwettqu matul il-perijodu minn Ġunju 2016 sa Marzu 2017.

                     (3)

                     Fis-7 ta' Marzu 2019, sabiex jassisti fiż-żamma ta' kundizzjonijiet ta' tislif bankarju favorevoli u biex jappoġġja l-pożizzjoni aġevolanti tal-politika monetarja fi Stati Membri li l-munita tagħhom hija l-euro, il-Kunsill Governattiv iddeċieda li jmexxi sensiela ġdida ta' seba' operazzjonijiet ta' rifinanzjament fuq żmien itwal (TLTROs-III). Id-dispożizzjonijiet li jirrigwardaw it-TLTROs-III ser jiġu stiplati f'deċiżjoni separata.

                     (4)

                     Sabiex jiġi ffaċilitat il-kalkolu tal-limiti tal-offerti għat-TLTROs-III, u filwaqt li jittieħdu inkunsiderazzjoni kwalunkwe ħlasijiet lura bikrin u volontarji li jistgħu jsiru ta' ammonti mislufa taħt TLTROs-II, jeħtieġ li jiġi emendat il-perijodu ta' notifika għal dak il-ħlas lura bikri.

                     (5)

                     Sabiex istituzzjonijiet ta' kreditu jkollhom żmien biżżejjed biex jagħmlu preparamenti operazzjonali għall-ewwel TLTRO-III, din id-Deċiżjoni għandha tidħol fis-seħħ mingħajr dewmien żejjed.

                     (6)

                     Għalhekk, id-Deċiżjoni (UE) 2016/810 (BĊE/2016/10) għandha tiġi emendata kif meħtieġ,

               ADOTTA DIN ID-DEĊIŻJONI:

            Artikolu 1
            Emendi
            Fl-Artikolu 6 tad-Deċiżjoni (UE) 2016/810 (BĊE/2016/10) il-paragrafi 3 u 4 huma ssostitwiti b'dan li ġej:

                  “3.   Sabiex jibbenefika minn proċedura ta' ħlas lura bikri, parteċipant għandu jgħarraf lill-BĊN relevanti li biħsiebu jħallas lura bil-proċedura ta' ħlas lura bikri fid-data ta' ħlas lura bikri, tal-inqas ġimgħa qabel dik id-data ta' ħlas lura bikri.

                  4.   In-notifika msemmija fil-paragrafu 3 għandha ssir vinkolanti fuq il-parteċipant kkonċernat ġimgħatejn qabel id-data tal-ħlas lura bikri li għalih tkun tirreferi. Nuqqas min-naħa tal-parteċipant li jħallas, bis-sħiħ jew b'mod parzjali, l-ammont dovut skont il-proċedura ta' ħlas lura bikri sad-data ta' ħlas lura jista' jirriżulta fl-impożizzjoni ta' penali finanzjarja. Il-penali finanzjarja applikabbli għandha tiġi kkalkulata skont l-Anness VII tal-Linja Gwida (UE) 2015/510 (BĊE/2014/60) u għandha tikkorrispondi mal-penali finanzjarja applikata għal nuqqasijiet ta' konformità mal-obbligi biex jiġi kkollateralizzat b'mod adegwat u mħallas l-ammont li l-kontroparti tkun ġiet assenjata fir-rigward ta' tranżazzjoni bil-maqlub għall-finijiet tal-politika monetarja. L-impożizzjoni ta' penali finanzjarja għandha tkun mingħajr preġudizzju għad-dritt tal-BĊN li jeżerċita r-rimedji stabbiliti għal meta jseħħ każ ta' inadempjenza kif stipulat fl-Artikolu 166 tal-Linja Gwida 2015/510 (BĊE/2014/60).”;

            Artikolu 2
            Dħul fis-seħħ
            Din id-Deċizjoni għandha tidħol fis-seħħ fit-3 ta' Awwissu 2019.

            Magħmul fi Frankfurt am Main, it-22 ta' Lulju 2019.

                  Għall-Kunsill Governattiv tal-BĊE

                  Il-President tal-BĊE

               Mario DRAGHI

            (1)  Il-Linja Gwida (UE) 2015/510 tal-Bank Ċentrali Ewropew tad-19 ta' Diċembru 2014 dwar l-implimentazzjoni tal-qafas tal-politika monetarja tal-Eurosistema (BĊE/2014/60), (Linja Gwida dwar id-Dokumentazzjoni Ġenerali) (ĠU L 91, 2.4.2015, p. 3).

            (2)  Id-Deċiżjoni (UE) 2016/810 tal-Bank Ċentrali Ewropew tat-28 ta' April 2016 dwar it-tieni serje ta' operazzjonijiet ta' rifinanzjament immirati iktar fit-tul (BĊE/2016/10) (ĠU L 132, 21.5.2016, p. 107).


title: Deċiżjoni tal-Kunsill (UE) 2019/1320 tat-18 ta' Lulju 2019 dwar l-iffirmar, f'isem l-Unjoni, u l-applikazzjoni provviżorja tal-Ftehim fil-forma ta' skambju ta' ittri bejn l-Unjoni Ewropea u l-Ukrajna li jemenda l-preferenzi kummerċjali għal-laħam tat-tjur u preparati tal-laħam tat-tjur previsti fil-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Ukrajna, min-naħa l-oħra

text:
                  6.8.2019

                  MT

                  Il-Ġurnal Uffiċjali tal-Unjoni Ewropea

                  L 206/1

         DEĊIŻJONI TAL-KUNSILL (UE) 2019/1320
         tat-18 ta' Lulju 2019
         dwar l-iffirmar, f'isem l-Unjoni, u l-applikazzjoni provviżorja tal-Ftehim fil-forma ta' skambju ta' ittri bejn l-Unjoni Ewropea u l-Ukrajna li jemenda l-preferenzi kummerċjali għal-laħam tat-tjur u preparati tal-laħam tat-tjur previsti fil-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Ukrajna, min-naħa l-oħra
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(5), tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Il-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Ukrajna, min-naħa l-oħra (1) (il-“Ftehim ta' Assoċjazzjoni”) daħal fis-seħħ fl-1 ta' Settembru 2017.

                     (2)

                     Tip ġdid ta' qatgħa tat-tjur jikkonsisti minn sidra tradizzjonali bl-umeru tal-ġwienaħ imqabbad u jista', wara trasformazzjoni minima fl-Unjoni, jiġi kkummerċjalizzat fl-Unjoni bħala sidra tat-tjur. Għaldaqstant, hemm ir-riskju li importazzjonijiet mingħajr limitu ta' dawk il-qatgħat, li l-importazzjonijiet tagħhom mill-Ukrajna laħqu l-55 500 tunnellata fl-2018, jimminaw il-kundizzjonijiet li taħthom il-qatgħat tradizzjonali tas-sidra tat-tjur jistgħu jiġu importati fl-Unjoni taħt il-Ftehim ta' Assoċjazzjoni, b'mod partikolari r-restrizzjonijiet kwantitattivi fil-forma ta' kwota tariffarja.

                     (3)

                     Fl-20 ta' Diċembru 2018, il-Kunsill awtorizza lill-Kummissjoni biex tiftaħ negozjati mal-Ukrajna bil-għan li tinstab soluzzjoni billi jiġu emendati l-preferenzi kummerċjali għal-laħam tat-tjur u preparati tal-laħam tat-tjur previsti fil-Ftehim ta' Assoċjazzjoni. Dawk in-negozjati ġew konklużi b'suċċess fid-19 ta' Marzu 2019.

                     (4)

                     Jenħtieġ li l-Ftehim fil-forma ta' skambju ta' ittri bejn l-Unjoni Ewropea u l-Ukrajna li jemenda l-preferenzi kummerċjali għal-laħam tat-tjur u preparati tal-laħam tat-tjur previsti fil-Ftehim ta' Assoċjazzjoni (il-“Ftehim fil-forma ta' skambju ta' ittri”) jiġi ffirmat f'isem l-Unjoni, soġġett għall-konklużjoni tiegħu.

                     (5)

                     Sabiex jiġi eliminat malajr ir-riskju ta' importazzjonijiet bla dazju potenzjalment mhux limitati ta' dawk il-qatgħat tat-tjur, il-Ftehim fil-forma ta' skambju ta' ittri jenħtieġ li jiġi applikat b'mod provviżorju,

               ADOTTA DIN ID-DEĊIŻJONI:

            Artikolu 1
            L-iffirmar, f'isem l-Unjoni, tal-Ftehim fil-forma ta' skambju ta' ittri bejn l-Unjoni Ewropea u l-Ukrajna li jemenda l-preferenzi kummerċjali għal-laħam tat-tjur u preparati tal-laħam tat-tjur previsti fil-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Ukrajna, min-naħa l-oħra, huwa b'dan awtorizzat, soġġett għall-konklużjoni tal-imsemmi Ftehim fil-forma ta' skambju ta' ittri.

            Artikolu 2
            Il-President tal-Kunsill huwa b'dan awtorizzat li jinnomina lill-persuna jew persuni li jkollhom is-setgħa li jiffirmaw il-Ftehim fil-forma ta' skambju ta' ittri f'isem l-Unjoni.

            Artikolu 3
            Sa meta jidħol fis-seħħ, il-Ftehim fil-forma ta' skambju ta' ittri għandu jiġi applikat b'mod provviżorju mill-ewwel jum tax-xahar wara d-data tar-riċezzjoni mid-Depożitarju msemmi fl-Artikolu 484 tal-Ftehim ta' Assoċjazzjoni ta':

                        —

                        in-notifika mill-Unjoni tat-tlestija tal-proċeduri meħtieġa għal dan l-iskop; u

                        —

                        in-notifika mill-Ukrajna tat-tlestija tar-ratifika skont il-proċeduri u l-leġiżlazzjoni applikabbli tagħha,

                  dik li minnhom tkun l-aktar tard.

            Artikolu 4
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, it-18 ta' Lulju 2019.

                  Għall-Kunsill

                  Il-President

               T. TUPPURAINEN

            (1)  ĠU L 161, 29.5.2014, p. 3.


title: Deċiżjoni tal-Bord Ewropew dwar ir-Riskju Sistemiku tat-28 ta' Ġunju 2019 dwar id-differiment ta’ ċerti rapporti dwar azzjonijiet u miżuri meħuda skont ir-Rakkomandazzjoni BERS/2014/1 u r-Rakkomandazzjoni BERS/2015/2 tal-Bord Ewropew dwar ir-Riskju Sistemiku (BERS/2019/15)

text:
                  6.8.2019

                  MT

                  Il-Ġurnal Uffiċjali tal-Unjoni Ewropea

                  C 264/2

         DEĊIŻJONI TAL-BORD EWROPEW DWAR IR-RISKJU SISTEMIKU
         tat-28 ta' Ġunju 2019
         dwar id-differiment ta’ ċerti rapporti dwar azzjonijiet u miżuri meħuda skont ir-Rakkomandazzjoni BERS/2014/1 u r-Rakkomandazzjoni BERS/2015/2 tal-Bord Ewropew dwar ir-Riskju Sistemiku
         (BERS/2019/15)
         (2019/C 264/02)
         IL-BORD ĠENERALI TAL-BORD EWROPEW DWAR IR-RISKJU SISTEMIKU,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal-24 ta' Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (1), u b'mod partikolari l-Artikolu 3(2)(f) tiegħu,
         Billi:

                     (1)

                     Fit-Taqsimiet 2.3.1 u 2.3.2 tar-Rakkomandazzjoni BERS/2014/1 tal-Bord Ewropew dwar ir-Riskju Sistemiku (2), id-destinatarji ta’ dik ir-Rakkomandazzjoni huma mitluba jirrapportaw lill-Bord Ewropew dwar ir-Riskju Sistemiku (BERS), lill-Kunsill u lill-Kummissjoni dwar il-miżuri li ħadu d-destinatarji biex jikkonformaw mar-Rakkomandazzjoni, jew biex jiġġustifikaw b’mod adegwat kwalunkwe nuqqas ta’ azzjoni. L-ewwel rapport minn kull destinatarju kellu jintbagħat sat-30 ta’ Ġunju 2016. Il-ġabra tal-ewwel rapporti rċevuti ffurmaw il-bażi tal-ewwel valutazzjoni ta’ konformità mill-BERS dwar l-implimentazzjoni tar-Rakkomandazzjoni BERS/2014/1. Il-konklużjonijiet tal-valutazzjoni ġew approvati mill-Bord Ġenerali tal-BERS fl-1 ta’ Frar 2019 u r-Rapport ta’ Konformità fil-Qosor, li jipprovdi valutazzjoni tal-livell ta’ implimentazzjoni tar-Rakkomandazzjoni BERS/2014/1, mid-destinatarji tagħha, ġie ppubblikat fuq is-sit elettroniku tal-BERS f’Mejju 2019.

                     (2)

                     Fit-Taqsima 2.3.3 tar-Rakkomandazzjoni BERS/2014/1, id-destinatarji huma mitluba jibagħtu rapporti li jispjegaw il-miżuri li huma ħadu biex jikkonformaw mar-Rakkomandazzjoni kull tliet snin u, għalhekk, it-tieni rapport minn kull destinatarju għandu jintbagħat lill-BERS, lill-Kunsill u lill-Kummissjoni sat-30 ta’ Ġunju 2019. Madankollu, sabiex jingħata żmien biżżejjed lil dawk id-destinatarji biex jindirizzaw, fejn applikabbli, is-sejbiet tal-ewwel valutazzjoni tal-konformità dwar l-implimentazzjoni tar-Rakkomandazzjoni BERS/2014/1, id-data għas-sottomissjoni tat-tieni rapport għandha tiġi ddifferita b’sena.

                     (3)

                     Fit-Taqsima 2.3.1 tar-Rakkomandazzjoni BERS/2015/2 tal-Bord Ewropew dwar ir-Riskju Sistemiku (3), l-awtoritajiet relevanti huma mitluba jirrapportaw kull sentejn lill-BERS u lill-Kunsill dwar l-azzjonijiet li jieħdu b’risposta għal dik ir-Rakkomandazzjoni, jew biex jiġġustifikaw b’mod adegwat kwalunkwe nuqqas ta’ azzjoni. L-ewwel rapport minn kull awtorità relevanti kellu jintbagħat sat-30 ta’ Ġunju 2017, u, għalhekk, it-tieni rapport minn kull waħda minnhom għandu jintbagħat lill-BERS u lill-Kunsill sat-30 ta’ Ġunju 2019.

                     (4)

                     Wara s-sottomissjoni minn kull awtorità relevanti tal-ewwel rapport tagħha dwar l-azzjonijiet meħuda b’risposta għar-Rakkomandazzjoni BERS/2015/2, il-valutazzjoni tal-konformità dwar l-implimentazzjoni tar-Rakkomandazzjoni għadha għaddejja. Għalhekk, id-data għas-sottomissjoni tat-tieni rapport għandha tiġi ddifferita b'sena.

                     (5)

                     Din id-Deċizjoni hija intiża biss biex tiddifferixxi, b’sena, id-data tat-30 ta’ Ġunju 2019 għas-sottomissjoni mid-destinatarji u l-awtoritajiet relevanti, kif applikabbli, tat-tieni rapporti tagħhom dwar l-azzjonijiet u l-miżuri meħuda b’risposta għar-Rakkomandazzjoni BERS/2014/1 u r-Rakkomandazzjoni BERS/2015/2, rispettivament, jew ġustifikazzjoni adegwata ta’ kwalunkwe nuqqas ta’ azzjoni.

               ADOTTA DIN ID-DEĊIŻJONI:

            Artikolu 1
            Differiment ta’ ċerti skadenzi għas-sottomissjoni ta’ rapporti dwar azzjonijiet u miżuri meħuda

               1.   Id-data tat-30 ta’ Ġunju 2019 għas-sottomissjoni minn kull destinatarju tar-Rakkomandazjoni BERS/2014/1 tat-tieni rapport tagħhom li jispjega l-miżuri li ħadu biex biex jikkonformaw ma’ dik ir-Rakkomandazzjoni, jew biex jiġġustifikaw b’mod adegwat kwalunkwe nuqqas ta’ azzjoni, għandha tiġi ddifferita b’sena, sat-30 ta’ Ġunju 2020.
               Xejn fil-paragrafu 1 m’għandu jaffettwa d-data għas-sottomissjoni tat-tielet rapport u dawk sussegwenti skont id-dispożizzjonijiet tar-Rakkomandazzjoni BERS/2014/1.

               2.   Id-data tat-30 ta’ Ġunju 2019 għas-sottomissjoni minn kull awtorità relevanti tat-tieni rapport tagħhom dwar l-azzjonijiet meħuda b’risposta għar-Rakkomandazzjoni BERS/2015/2, jew biex jiġġustifikaw b’mod adegwat kwalunkwe nuqqas ta’ azzjoni, għandha tiġi ddifferita b’sena, sat-30 ta’ Ġunju 2020.
               Xejn fil-paragrafu 2 m’għandu jaffettwa d-data għas-sottomissjoni tat-tielet rapport u dawk sussegwenti skont id-dispożizzjonijiet tar-Rakkomandazzjoni BERS/2015/2.

            Artikolu 2
            Dħul fis-seħħ
            Din id-Deċiżjoni għandha tidħol fis-seħħ fit-28 ta' Ġunju 2019.

            Magħmul fi Frankfurt am Main, it-28 ta' Ġunju 2019.

                  Kap tas-Segretarjat tal-BERS,

                  f'isem il-Bord Ġenerali tal-BERS

               Francesco MAZZAFERRO

            (1)  ĠU L 331, 15.12.2010, p. 1.

            (2)  Rakkomandazzjoni tal-Bord Ewropew dwar ir-Riskju Sistemiku tat-18 ta' Ġunju 2014 dwar gwida għall-iffissar tar-rati tar-riżerva kontroċiklika (ĠU C 293, 2.9.2014, p. 1).

            (3)  Rakkomandazzjoni tal-Bord Ewropew dwar ir-Riskju Sistemiku tal-15 ta’ Diċembru 2015 dwar il-valutazzjoni tal-effetti transkonfinali ta’ miżuri tal-politika makroprudenzjali u r-reċiproċità volontarja tagħhom (ĠU C 97, 12.3.2016, p. 9).


title: Deċiżjoni tal-Kunsill tat-3 ta’ Settembru 2019 li tadotta l-pożizzjoni tal-Kunsill dwar l-abbozz ta' baġit emendatorju Nru 2 tal-Unjoni Ewropea għas-sena finanzjarja 2019

text:
                  6.9.2019

                  MT

                  Il-Ġurnal Uffiċjali tal-Unjoni Ewropea

                  C 302/3

         DEĊIŻJONI TAL-KUNSILL
         tat-3 ta’ Settembru 2019
         li tadotta l-pożizzjoni tal-Kunsill dwar l-abbozz ta' baġit emendatorju Nru 2 tal-Unjoni Ewropea għas-sena finanzjarja 2019
         (2019/C 302/03)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 314 tiegħu, flimkien mat-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a tiegħu,
         Wara li kkunsidra r-Regolament (UE, Euratom) 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u jħassar ir-Regolament (UE, Euratom) Nru 966/2012 (1), u b'mod partikolari l-Artikolu 44 tiegħu,
         Billi:

                     —

                     il-baġit tal-Unjoni għas-sena finanzjarja 2019 ġie adottat definittivament fit-12 ta’ Diċembru 2018 (2),

                     —

                     fil-15 ta’ Mejju 2019, il-Kummissjoni ppreżentat proposta li fiha l-abbozz ta' baġit emendatorju Nru 2 għall-baġit ġenerali għas-sena finanzjarja 2019,

               IDDEĊIEDA KIF ĠEJ:

            Artikolu Uniku
            Il-pożizzjoni tal-Kunsill dwar l-abbozz ta’ baġit emendatorju Nru 2 tal-Unjoni Ewropea għas-sena finanzjarja 2019 ġiet adottata fit-3 ta’ Settembru 2019.
            Jista' jinkiseb aċċess għat-test sħiħ għall-konsultazzjoni jew għat-tniżżil mis-sit web tal-Kunsill: http://www.consilium.europa.eu/

            Magħmul fi Brussell, it-3 ta’ Settembru 2019.

                  Għall-Kunsill

                  Il-President

               T. TUPPURAINEN

            (1)  ĠU L 193, 30.7.2018, p. 1.

            (2)  ĠU L 67, 7.3.2019, p. 1.


Id-Deċiżjoni tal-Kummissjoni ta' 30/09/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9467 - Ivanhoe Cambridge / Public Sector Pension Investment Board / Greystar) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 26/09/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9525 - Equistone Partners Europe Limited / Omnicare Holding GmbH & Co. KG / Omnicare Beteiligungen GmbH ND) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 27/09/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9465 - Primus Shareholders / PGIM Fund Management Limited / Real Estate Asset) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 04/10/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9345 - SEGRO / PSPIB / PANATTONI PARK) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


title: Deċiżjoni (UE) 2019/1817 tal-Parlament Ewropew u tal-Kunsill tat-18 ta’ Settembru 2019 dwar il-mobilizzazzjoni tal-Fond ta’ Solidarjetà tal-Unjoni Ewropea biex tingħata assistenza lill-Awstrija, l-Italja u r-Rumanija

text:
                  7.11.2019

                  MT

                  Il-Ġurnal Uffiċjali tal-Unjoni Ewropea

                  L 287/1

         DEĊIŻJONI (UE) 2019/1817 TAL-PARLAMENT EWROPEW U TAL-KUNSILL
         tat-18 ta’ Settembru 2019
         dwar il-mobilizzazzjoni tal-Fond ta’ Solidarjetà tal-Unjoni Ewropea biex tingħata assistenza lill-Awstrija, l-Italja u r-Rumanija
         IL-PARLAMENT EWROPEW U L-KUNSILL TAL-UNJONI EWROPEA,
         Wara li kkunsidraw it-Trattat dwar il-Funzjonament tal-Unjoni Ewropea,
         Wara li kkunsidraw ir-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà tal-Unjoni Ewropea (1), u b’mod partikolari l-Artikolu 4(3) tiegħu,
         Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba (2), u b’mod partikolari l-punt 11 tiegħu,
         Wara li kkunsidraw il-proposta tal-Kummissjoni Ewropea,
         Billi:

                     (1)

                     Il-Fond ta’ Solidarjetà tal-Unjoni Ewropea (“il-Fond”) għandu l-għan li jippermetti lill-Unjoni tirrispondi b’mod rapidu, effiċjenti u flessibbli għal sitwazzjonijiet ta’ emerġenza sabiex tintwera solidarjetà mal-popolazzjonijiet ta’ reġjuni milquta minn diżastri naturali.

                     (2)

                     Il-Fond ma għandux jaqbeż l-ammont annwali massimu ta’ EUR 500 000 000 (bil-prezzijiet tal-2011), kif stabbilit fl-Artikolu 10 tar-Regolament tal-Kunsill (UE, Euratom) Nru 1311/2013 (3).

                     (3)

                     Fis-7 ta’ Settembru 2018, ir-Rumanija ressqet applikazzjoni biex timmobilizza l-Fond, wara avvenimenti estremi tat-temp li ħolqu għargħar estensiv.

                     (4)

                     Fl-20 ta’ Diċembru 2018, l-Italja ressqet applikazzjoni biex timmobilizza l-Fond, wara avvenimenti estremi tat-temp.

                     (5)

                     Fl-14 ta’ Jannar 2019, l-Awstrija ressqet applikazzjoni biex timmobilizza l-Fond, wara avvenimenti estremi tat-temp.

                     (6)

                     L-applikazzjonijiet mill-Awstrija, mill-Italja u mir-Rumanija jissodisfaw il-kundizzjonijiet sabiex tingħata kontribuzzjoni finanzjarja mill-Fond, kif stabbilit fl-Artikolu 4 tar-Regolament (KE) Nru 2012/2002.

                     (7)

                     Għaldaqstant, jenħtieġ li l-Fond jiġi mobilizzat sabiex jipprovdi kontribuzzjoni finanzjarja lill-Awstrija, lill-Italja u lir-Rumanija.

                     (8)

                     Sabiex jitnaqqas kemm jista’ jkun il-ħin li jieħu l-Fond biex jiġi mobilizzat, jenħtieġ li din id-Deċiżjoni tiġi tapplika mid-data tal-adozzjoni tagħha,

               ADOTTAW DIN ID-DEĊIŻJONI:

            Artikolu 1
            Għall-baġit ġenerali tal-Unjoni Ewropea għas-sena finanzjarja 2019, il-Fond ta’ Solidarjetà tal-Unjoni Ewropea għandu jkun mobilizzat kif ġej f’approprjazzjonijiet ta’ impenn u ta’ pagament:

                        (a)

                        l-ammont ta’ EUR 8 192 300 għandu jiġi pprovdut lir-Rumanija;

                        (b)

                        l-ammont ta’ EUR 277 204 595 għandu jiġi pprovdut lill-Italja;

                        (c)

                        l-ammont ta’ EUR 8 154 899 għandu jiġi pprovdut lill-Awstrija.

            Artikolu 2
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            Għandha tapplika mit-18 ta’ Settembru 2019.

            Magħmul fi Strasburgu, it-18 ta’ Settembru 2019.

                  Għall-Parlament Ewropew

                  Il-President

               D. M. SASSOLI

                  Għall-Kunsill

                  Il-President

               T. TUPPURAINEN

            (1)  ĠU L 311, 14.11.2002, p. 3.

            (2)  ĠU C 373, 20.12.2013, p. 1.

            (3)  Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).


title: Deċiżjoni tal-Kummissjoni (UE) 2019/1862 tas-6 ta’ Novembru 2019 li tistabbilixxi regoli interni dwar l-għoti ta’ informazzjoni lis-suġġetti tad-data u r-restrizzjonijiet ta’ wħud mid-drittijiet tagħhom fil-kuntest tal-ipproċessar tad-data personali mill-Kummissjoni fis-sistema tal-Unjoni sabiex tipprevjeni, tiskoraġġixxi u telimina s-sajd illegali, mhux irrappurtat u mhux irregolat

text:
                  7.11.2019

                  MT

                  Il-Ġurnal Uffiċjali tal-Unjoni Ewropea

                  L 286/17

         DEĊIŻJONI TAL-KUMMISSJONI (UE) 2019/1862
         tas-6 ta’ Novembru 2019
         li tistabbilixxi regoli interni dwar l-għoti ta’ informazzjoni lis-suġġetti tad-data u r-restrizzjonijiet ta’ wħud mid-drittijiet tagħhom fil-kuntest tal-ipproċessar tad-data personali mill-Kummissjoni fis-sistema tal-Unjoni sabiex tipprevjeni, tiskoraġġixxi u telimina s-sajd illegali, mhux irrappurtat u mhux irregolat
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea, u b’mod partikulari l-Artikolu 249(1) tiegħu,
         Billi:

                     (1)

                     Filwaqt li jqis l-impenji internazzjonali tal-Unjoni biex tiżgura l-ġestjoni sostenibbli tar-riżorsi bijoloġiċi tal-baħar (1), ir-Regolament tal-Kunsill (KE) Nru 1005/2008 (2) stabbilixxa sistema sabiex tipprevjeni, tiskoraġġixxi u telimina s-sajd illegali, mhux irrappurtat u mhux irregolat (is-sajd IUU). Ir-Regolament tal-Kummissjoni (KE) Nru 1010/2009 (3) jistabbilixxi r-regoli ddettaljati għall-implimentazzjoni tar-Regolament (KE) Nru 1005/2008. Is-sistema sabiex tipprevjeni, tiskoraġġixxi u telimina s-sajd IUU hija element importanti tal-politika komuni tas-sajd tal-Unjoni (4) u, b’hekk, hija objettiv importanti ta’ interess pubbliku ġenerali tal-Unjoni u tal-Istati Membri tal-UE.

                     (2)

                     Skont l-Artikoli 25 sa 28 tar-Regolament (KE) Nru 1005/2008, il-Kummissjoni twettaq analiżi biex tidentifika l-bastimenti tas-sajd li jkunu qed iwettqu s-sajd IUU u, skont l-Artikoli 31 sa 33 tal-istess Regolament, hija ssegwi proċeduri biex tidentifika l-pajjiżi terzi li ma jikkooperawx fil-ġlieda kontra s-sajd IUU. Skont l-Artikolu 51 tar-Regolament (KE) Nru 1005/2008 u skont l-Artikoli 49 u 50 tar-Regolament (KE) Nru 1010/2009, il-Kummissjoni u l-Istati Membri jikkomunikaw u jiskambjaw l-informazzjoni bejniethom biex jiffaċilitaw l-infurzar tar-Regolament (KE) Nru 1005/2008 min-naħa tal-Istati Membri. Skont l-Artikolu 51 tar-Regolament (KE) Nru 1005/2008 u skont l-Artikolu 51 tar-Regolament (KE) Nru 1010/2009, huma jistgħu jiskambjaw informazzjoni dwar is-sajd IUU ma’ pajjiżi terzi u ma’ organizzazzjonijiet internazzjonali. L-analiżi u l-proċeduri tal-Kummissjoni u l-iskambju tal-informazzjoni tagħha mal-Istati Membri, ma’ pajjiżi terzi jew ma’ organizzazzjonijiet internazzjonali jaf jiffukaw fuq il-bastimenti tas-sajd, fosthom fuq is-sidien tagħhom u, meta jkun xieraq, fuq l-operaturi tagħhom, li jistgħu jkunu persuni fiżiċi jew ġuridiċi, kif ukoll fuq pajjiżi terzi.

                     (3)

                     Waqt l-analiżi u l-proċeduri u għall-finijiet tal-assistenza reċiproka skont l-Artikolu 51 tar-Regolament (KE) Nru 1005/2008 u skont l-Artikoli 49, 50 u 51 tar-Regolament (KE) Nru 1010/2009 b’rabta mas-sajd allegat li huwa sajd IUU, inevitabbilment tiġi pproċessata data personali skont it-tifsira tal-Artikolu 3(1) tar-Regolament (UE) 2018/1725 tal-Parlament Ewropew u tal-Kunsill (5). Jeħtieġ li l-Kummissjoni tipproċessa t-tali data biex twettaq il-kompiti li ngħatawlha bħala awtorità pubblika skont ir-Regolament (KE) Nru 1005/2008 u r-Regolament (KE) Nru 1010/2009. L-analiżi u l-proċeduri li jitwettqu b’rabta mas-sajd IUU jikkostitwixxu funzjonijiet ta’ monitoraġġ, funzjonijiet ta’ spezzjoni jew funzjonijiet regolatorji marbutin mal-eżerċitar ta’ awtorità uffiċjali fil-każijiet imsemmijin fl-Artikolu 25(1)(c), (g) u (h) tar-Regolament (UE) 2018/1725.

                     (4)

                     Għall-finijiet tal-analiżi u tal-proċeduri li hija twettaq, tal-assistenza u tal-informazzjoni li hija tagħti lill-Istati Membri u tal-informazzjoni li hija tiskambja ma’ pajjiżi terzi jew ma’ organizzazzjonijiet b’rabta mas-sajd IUU, il-Kummissjoni tipproċessa l-informazzjoni li tikseb jew li tirċievi mingħand persuni ġuridiċi, persuni fiżiċi, l-awtoritajiet tal-Istati Membri (bħalma huma l-awtoritajiet nazzjonali kompetenti nnotifikati lill-Kummissjoni skont l-Artikoli 15(2), 17(8), 21(3) u 39(4) tar-Regolament (KE) Nru 1005/2008), l-awtoritajiet ta’ pajjiżi terzi, b’mod partikulari tal-Istati tal-bandiera, u l-korpi u l-organizzazzjonijiet internazzjonali, b’mod partikulari l-organizzazzjonijiet u l-arranġamenti reġjonali tal-ġestjoni tas-sajd. Waqt l-analiżi u l-proċeduri tagħha, il-Kummissjoni tista’ tipproċessa wkoll informazzjoni ddokumentata kif xieraq li tikseb jew li tirċievi minn sorsi ppubblikati, minn sorsi anonimi (bħall-kollaboraturi fil-ġustizzja) jew minn sorsi identifikati (bħaċ-ċittadini, l-organizzazzjonijiet mhux governattivi u l-impriżi fis-settur tas-sajd), li jeħtieġu li titħares l-identità tagħhom.

                     (5)

                     Il-Kummissjoni tibgħat l-informazzjoni u l-analiżi tagħha lill-awtoritajiet kompetenti tal-Istati Membri u lil awtoritajiet u korpi oħrajn fil-kuntest tal-kooperazzjoni bilaterali jew multilaterali mal-awtoritajiet u mal-organizzazzjonijiet tal-Istati Membri jew ta’ pajjiżi terzi, b’mod partikulari mal-organizzazzjonijiet jew mal-arranġamenti reġjonali tal-ġestjoni tas-sajd, kif meħtieġ skont ir-Regolament (KE) Nru 1005/2008 u skont ir-Regolament (KE) Nru 1010/2009 jew kif meħtieġ u kif ikun xieraq fil-kuntest tal-analiżi u tal-proċeduri. Hija titlob lill-Istati tal-bandiera jew lill-Istati Membri tal-bandiera jieħdu azzjoni u jibagħtu l-informazzjoni dwar is-sajd preżunt li huwa sajd IUU lis-sidien ta’ bastiment u, meta jkun xieraq, lill-operaturi tiegħu biex tissalvagwardja d-drittijiet ta’ difiża tas-sidien ta’ bastiment u tal-operaturi tiegħu u biex tiżgura l-applikazzjoni effiċjenti u effettiva tar-regoli tal-UE biex jiġi evitat, jiġi skuraġġut u jiġi eliminat is-sajd IUU.

                     (6)

                     L-attivitajiet ta’ pproċessar tad-data personali skont it-tifsira tal-Artikolu 3(3) tar-Regolament (UE) 2018/1725 li jitwettqu huma u jsiru l-analiżi u l-proċeduri b’rabta mas-sajd IUU, isiru qabel ma l-Kummissjoni tidentifika b’mod formali l-bastimenti li huma preżunti li qed iwettqu sajd IUU u qabel ma din tibda l-proċeduri biex tniżżel bastiment fil-lista tal-Unjoni tal-bastimenti li jwettqu sajd IUU u qabel ma l-Kummissjoni tidentifika b’mod formali l-pajjiżi terzi li hija tqis li huma pajjiżi terzi li ma jikkooperawx fil-ġlieda kontra s-sajd IUU. Dawn ikomplu jsiru waqt l-analiżi u l-proċeduri, waqt id-djalogi li jsiru mal-awtoritajiet ta’ pajjiżi terzi u anke wara li jintemmu l-analiżi u l-proċeduri (pereżempju biex tiġi vvalutata l-ħtieġa li jinbdew analiżi u proċeduri ġodda minħabba li l-Kummissjoni tingħata informazzjoni ġdida). F’dak li għandu x’jaqsam mad-data personali skambjata mal-Istati Membri, ma’ pajjiżi terzi jew ma’ organizzazzjonijiet internazzjonali, l-attivitajiet ta’ pproċessar tad-data personali jitwettqu minn meta l-Kummissjoni tirċievi d-data, matul l-analiżi li jwettqu l-Istati Membri, l-pajjiżi terzi jew l-organizzazzjonijiet internazzjonali, u anke wara. Id-data tinżamm għal kemm ikun hemm bżonn biex jitlestew l-analiżi u l-proċeduri fl-Istati Membri, f’pajjiżi terzi u fl-organizzazzjonijiet internazzjonali. F’każijiet eċċezzjonali, din tista’ tinżamm anke wara dan il-perjodu jekk dan ikun meħtieġ biex jiġi żgurat li l-Unjoni tissodisfa l-obbligi tagħha.

                     (7)

                     Il-kategoriji tad-data personali pproċessata mill-Kummissjoni jinkludu d-data ta’ identifikazzjoni u ta’ kuntatt, id-data professjonali u d-data marbuta mas-suġġett tal-analiżi jew tal-proċedura jew ippreżentata b’rabta miegħu, b’mod partikulari d-data marbuta mal-bastimenti tas-sajd, mal-pożizzjoni ġeografika tagħhom u mal-attivitajiet tas-sajd tagħhom, id-data marbuta mas-sidien, mal-kaptani u mal-membri tal-ekwipaġġ tal-bastimenti, id-data marbuta mal-persuni involuti fl-ipproċessar u fil-kummerċjalizzazzjoni tal-prodotti tas-sajd u d-data dwar il-kollaboraturi fil-ġustizzja.

                     (8)

                     Id-data personali tinħażen f’ambjent elettroniku jew fiżiku sigur biex jiġi evitat l-aċċess illegali għaliha jew it-trasferiment tagħha lil persuni li ma għandhomx ħtieġa ta’ tagħrif. Id-data personali tinżamm fis-servizzi tal-Kummissjoni li huma kompetenti għall-affarijiet marittimi u s-sajd, li huma responsabbli għall-analiżi u għall-proċeduri u għall-għoti ta’ assistenza u ta’ informazzjoni lill-Istati Membri, lill-pajjiżi terzi u lill-organizzazzjonijiet internazzjonali, u tinżamm għall-perjodu kollu meħtieġ għall-analiżi u għall-proċeduri u għall-analiżi min-naħa tal-Istati Membri, tal-pajjiżi terzi u tal-organizzazzjonijiet internazzjonali biex jiġu indirizzati l-każijiet apparenti ta’ sajd IUU, għall-analiżi ta’ segwitu u għall-perjodu ta’ ritenzjoni amministrattiva wara li l-fajl jingħalaq definittivament (6).

                     (9)

                     Hija u twettaq il-kompiti tagħha, il-Kummissjoni hija obbligata tħares id-drittijiet tal-persuni fiżiċi b’rabta mal-ipproċessar tad-data personali rrikonoxxuti fl-Artikolu 8(1) tal-Karta tad-Drittijiet Fundamentali tal-Unjoni Ewropea u fl-Artikolu 16(1) tat-Trattat dwar il-Funzjonament tal-Unjoni Ewropea (it-TFUE), kif implimentati permezz tar-Regolament (UE) 2018/1725. Fl-istess ħin, il-Kummissjoni għandha obbligi speċifiċi skont ir-Regolament (KE) Nru 1005/2008 biex tipprevjeni, tiskoraġġixxi u telimina s-sajd IUU, li jitolbuha twettaq analiżi u ssegwi l-proċeduri, filwaqt li tħares ir-regoli ta’ kunfidenzjalità u s-segretezza professjonali (7), kif ukoll id-drittijiet ta’ difiża tal-persuni fiżiċi jew ġuridiċi li dwarhom ikunu qed isiru l-analiżi u l-proċeduri (8).

                     (10)

                     F’ċerti ċirkustanzi, id-drittijiet tas-suġġetti tad-data skont ir-Regolament (UE) 2018/1725 jkunu jridu jiġu rrikonċiljati mal-ħtiġijiet li jitwettqu analiżi u proċeduri b’rabta mas-sajd IUU, kif ukoll mal-ħarsien sħiħ tad-drittijiet fundamentali u tal-libertajiet ta’ suġġetti oħrajn tad-data. Għal dak il-għan, l-Artikolu 25 tar-Regolament (UE) 2018/1725 jagħti l-possibbiltà lill-Kummissjoni tirrestrinġi l-applikazzjoni tal-Artikoli 14 sa 17 u tal-Artikoli 19, 20 u 35 tar-Regolament (UE) 2018/1725, kif ukoll tal-Artikolu 4 tiegħu, sa fejn id-dispożizzjonijiet tiegħu jikkorrispondu għad-drittijiet u għall-obbligi previsti fl-Artikoli 14 sa 17 u fl-Artikoli 19 u 20 ta’ dak ir-Regolament.

                     (11)

                     Skont il-politika komuni tas-sajd tal-Unjoni, il-Kummissjoni għandha tapplika b’mod effettiv u effiċjenti r-regoli tal-UE biex jiġi evitat, jiġi skuraġġut u jiġi eliminat is-sajd IUU. Sabiex tagħmel dan, filwaqt li tħares l-istandards tal-protezzjoni tad-data personali skont ir-Regolament (UE) 2018/1725, jeħtieġ jiġu adottati regoli interni li permezz tagħhom il-Kummissjoni tkun tista’ tirrestrinġi d-drittijiet tas-suġġetti tad-data skont l-Artikolu 25 tar-Regolament (UE) 2018/1725.

                     (12)

                     Jenħtieġ li dawn ir-regoli interni jkopru l-attivitajiet kollha tal-ipproċessar li l-Kummissjoni twettaq hija u teżerċita s-setgħat u l-obbligi tagħha skont ir-Regolament (KE) Nru 1005/2008 u r-Regolament (KE) Nru 1010/2009. Jenħtieġ li dawn ir-regoli japplikaw għall-attivitajiet tal-ipproċessar li jitwettqu matul l-analiżi u l-proċeduri kollha b’rabta mas-sajd IUU, minn meta l-Kummissjoni tirċievi d-data personali li tista’ tkun rilevanti għall-identifikazzjoni tal-bastimenti tas-sajd li jkunu qed iwettqu sajd IUU jew għall-identifikazzjoni tal-pajjiżi terzi li ma jikkooperawx, matul l-analiżi u l-proċeduri u d-djalogi li jsiru mal-awtoritajiet ta’ pajjiżi terzi, u anke wara, ladarba l-bastimenti jew il-pajjiżi terzi jkunu ġew identifikati b’mod formali skont l-Artikolu 27 jew l-Artikolu 33 tar-Regolament (KE) Nru 1005/2008, jekk dan ikun meħtieġ biex jitwettqu l-analiżi ta’ segwitu jew biex jiġi żgurat li l-Unjoni tissodisfa l-obbligi tagħha.

                     (13)

                     Jenħtieġ li dawn ir-regoli interni ma jibqgħux japplikaw għall-attivitajiet tal-ipproċessar marbutin ma’ data personali li tkun ġiet żvelata lis-suġġetti tad-data skont l-Artikolu 26(2)(d) jew (3)(d) u l-Artikolu 27(6)(a) tar-Regolament (KE) Nru 1005/2008. F’dak li għandu x’jaqsam mal-attivitajiet tal-ipproċessar li jitwettqu fil-kuntest tal-assistenza pprovduta lill-Istati Membri u tal-informazzjoni skambjata ma’ pajjiżi terzi u ma’ organizzazzjonijiet, jenħtieġ li dawn ir-regoli japplikaw minn meta l-Kummissjoni tirċievi d-data personali li hija mbagħad tgħaddi lill-Istati Membri, lill-pajjiżi terzi jew lill-organizzazzjoni internazzjonali sakemm dawn l-Istati Membri, il-pajjiżi terzi jew l-organizzazzjoni internazzjonali jwettqu l-analiżi u l-proċeduri biex jindirizzaw il-każijiet apparenti ta’ sajd IUU u matul dawn l-analiżi u l-proċeduri, u anke wara, jekk dan ikun meħtieġ biex jitwettqu l-analiżi ta’ segwitu u biex jiġi żgurat li l-Unjoni tissodisfa l-obbligi tagħha.

                     (14)

                     Biex tikkonforma mal-Artikoli 14, 15 u 16 tar-Regolament (UE) 2018/1725, jenħtieġ li l-Kummissjoni tgħarraf lill-individwi kollha bl-attivitajiet tagħha li jinvolvu l-ipproċessar tad-data personali tagħhom u bid-drittijiet tagħhom b’mod trasparenti u koerenti billi tippubblika avviżi dwar il-protezzjoni tad-data fuq is-sit web tagħha. Meta dan ikun rilevanti, jenħtieġ li l-Kummissjoni tippreżenta salvagwardji addizzjonali biex tiżgura li s-suġġetti tad-data jkunu avżati b’mod individwali u kif xieraq.

                     (15)

                     Mingħajr preġudizzju għall-Artikoli 14(5) u 16(5) tar-Regolament (UE) 2018/1725, abbażi tal-Artikolu 25 ta’ dak ir-Regolament, il-Kummissjoni għandha l-possibbiltà tirrestrinġi l-għoti tal-informazzjoni lis-suġġetti tad-data dwar l-ipproċessar tad-data personali tagħhom u l-applikazzjoni tad-drittijiet l-oħrajn tagħhom sabiex tipproteġi s-setgħat tagħha li twettaq l-analiżi u l-proċeduri skont ir-Regolament (KE) Nru 1005/2008. F’dan ir-rigward, jista’ jkun hemm bżonn li l-Kummissjoni tirrestrinġi l-applikazzjoni ta’ dawk id-drittijiet u l-obbligi skont l-Artikolu 25(1)(c) u (g) ta’ dak ir-Regolament, meta jkun se jiġi pperikolat l-għan tal-funzjonijiet ta’ monitoraġġ, tal-funzjonijiet ta’ spezzjoni jew tal-funzjonijiet regolatorji tagħha b’rabta mal-implimentazzjoni effettiva tal-politika komuni tas-sajd tal-Unjoni.

                     (16)

                     Barra minn hekk, biex tinżamm il-kooperazzjoni effettiva, jista’ jkun hemm bżonn li l-Kummissjoni tirrestrinġi l-applikazzjoni tad-drittijiet tas-suġġetti tad-data sabiex tipproteġi l-attivitajiet tal-ipproċessar ta’ istituzzjonijiet, korpi, uffiċċji u aġenziji oħrajn tal-Unjoni jew tal-awtoritajiet tal-Istati Membri. Il-Kummissjoni tista’ tagħmel dan f’sitwazzjoni fejn l-għan tat-tali restrizzjoni min-naħa ta’ istituzzjoni, korp, uffiċċju jew aġenzija oħra tal-Unjoni jew min-naħa ta’ awtorità ta’ Stat Membru jkun ipperikolat jekk hija ma tapplikax restrizzjoni ekwivalenti għall-istess data personali. Għal dak il-għan, jenħtieġ li l-Kummissjoni tikkonsulta lil dawk l-istituzzjonijiet, lil dawk il-korpi, lil dawk l-uffiċċji, lil dawk l-aġenziji u lil dawk l-awtoritajiet dwar ir-raġunijiet rilevanti għaliex ġew imposti r-restrizzjonijiet u dwar il-ħtieġa u l-proporzjonalità tat-tali restrizzjonijiet.

                     (17)

                     Il-Kummissjoni jista’ jkollha tirrestrinġi wkoll l-għoti ta’ informazzjoni lis-suġġetti tad-data u l-applikazzjoni ta’ drittijiet oħrajn tagħhom b’rabta mad-data personali li hija tirċievi mingħand pajjiżi terzi jew mingħand organizzazzjonijiet internazzjonali, sabiex tikkoopera ma’ dawk il-pajjiżi jew ma’ dawk l-organizzazzjonijiet u, b’hekk, tissalvagwardja objettiv importanti ta’ interess pubbliku ġenerali tal-Unjoni, kif imsemmi fl-Artikolu 25(1)(c) tar-Regolament (UE) 2018/1725. Madankollu, f’ċerti ċirkustanzi l-interess tad-drittijiet fundamentali tas-suġġett tad-data jista’ jegħleb l-interess tal-kooperazzjoni internazzjonali.

                     (18)

                     Barra minn hekk, il-Kummissjoni jista’ jkollha tirrestrinġi l-għoti tal-informazzjoni lis-suġġetti tad-data u l-applikazzjoni ta’ drittijiet oħrajn tagħhom b’rabta mad-data personali li tkun irċeviet minn sorsi anonimi jew minn sorsi identifikati (bħall-kollaboraturi fil-ġustizzja) li jeħtieġu l-protezzjoni tad-drittijiet u tal-libertajiet tagħhom, skont l-Artikolu 25(1)(h) tar-Regolament (UE) 2018/1725.

                     (19)

                     Għalhekk, il-Kummissjoni identifikat ir-raġunijiet imniżżlin fl-Artikolu 25(1)(c), (g) u (h) tar-Regolament (UE) 2018/1725 bħala r-raġunijiet għar-restrizzjonijiet li jista’ jkun hemm bżonn jiġu applikati għall-attivitajiet tal-ipproċessar tad-data li jitwettqu fil-kuntest tal-analiżi u tal-proċeduri tagħha b’rabta mas-sajd IUU.

                     (20)

                     Jenħtieġ li kull restrizzjoni li ssir abbażi ta’ din id-Deċiżjoni tkun meħtieġa u proporzjonata u tkun tqis ir-riskji li jkun hemm għad-drittijiet u għal-libertajiet tas-suġġetti tad-data.

                     (21)

                     Jenħtieġ li l-Kummissjoni tittratta r-restrizzjonijiet kollha b’mod trasparenti u tirreġistra kull applikazzjoni fis-sistema ta’ rekords korrispondenti.

                     (22)

                     Il-Kummissjoni hija l-kontrollur u taġixxi permezz tas-servizz tagħha li huwa kompetenti għall-affarijiet marittimi u s-sajd, li huwa responsabbli għall-analiżi u għall-proċeduri li jitwettqu b’rabta mas-sajd IUU u għall-għoti ta’ assistenza lill-Istati Membri u ta’ informazzjoni lil pajjiżi terzi u lil organizzazzjonijiet internazzjonali dwar każijiet ta’ sajd allegat li huwa sajd IUU.

                     (23)

                     Skont l-Artikolu 25(8) tar-Regolament (UE) 2018/1725, il-kontrolluri jistgħu jiddifferixxu l-għoti tal-informazzjoni dwar ir-raġunijiet għall-applikazzjoni ta’ restrizzjoni lis-suġġett tad-data jew ma jagħtuhx it-tali informazzjoni jekk l-għoti ta’ dik l-informazzjoni jkun jikkomprometti b’xi mod jew ieħor l-għan tar-restrizzjoni. Dan huwa l-każ, b’mod partikulari, fil-każ tar-restrizzjonijiet previsti fl-Artikoli 16 u 35 ta’ dak ir-Regolament.

                     (24)

                     Jenħtieġ li l-Kummissjoni tirrevedi b’mod regolari r-restrizzjonijiet imposti sabiex tiżgura li d-drittijiet tas-suġġett tad-data li jiġi infurmat skont l-Artikoli 16 u 35 tar-Regolament (UE) 2018/1725 jiġu ristretti biss għall-perjodu li jkun meħtieġ biex il-Kummissjoni tkun tista’ twettaq l-analiżi u l-proċeduri b’rabta mas-sajd IUU.

                     (25)

                     Meta jiġu ristretti drittijiet oħrajn tas-suġġetti tad-data, jenħtieġ li l-kontrollur jivvaluta każ b’każ jekk il-komunikazzjoni tar-restrizzjoni tikkompromettix l-għan tagħha jew le.

                     (26)

                     Jenħtieġ li l-Uffiċjal tal-Protezzjoni tad-Data tal-Kummissjoni jwettaq rieżami indipendenti tal-applikazzjoni tar-restrizzjonijiet bil-għan li jiżgura l-konformità ma’ din id-Deċiżjoni.

                     (27)

                     Din id-Deċiżjoni hija adottata għall-finijiet tal-Artikolu 25 tar-Regolament (UE) 2018/1725 u jenħtieġ li tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea biex il-Kummissjoni tkun tista’ tirrestrinġi mill-ewwel l-applikazzjoni ta’ ċerti drittijiet u ta’ ċerti obbligi skont l-Artikolu 25 tar-Regolament (UE) 2018/1725 sabiex l-analiżi u l-proċeduri biex jiġu indirizzati l-każijiet ta’ sajd IUU ma jitqegħdux f’periklu.

                     (28)

                     Il-Kontrollur Ewropew għall-Protezzjoni tad-Data ġie kkonsultat u ta l-opinjoni tiegħu fis-17 ta’ Lulju 2019,

               ADOTTAT DIN ID-DEĊIŻJONI:

            Artikolu 1
            Suġġett u kamp ta’ applikazzjoni

               1.   Din id-Deċiżjoni tistabbilixxi r-regoli li l-Kummissjoni għandha ssegwi meta tkun qed tgħarraf lis-suġġetti tad-data bl-ipproċessar tad-data tagħhom skont l-Artikoli 14, 15 u 16 tar-Regolament (UE) 2018/1725 fil-kuntest tas-sistema tal-Unjoni sabiex tipprevjeni, tiskoraġġixxi u telimina s-sajd illegali, mhux irrappurtat u mhux irregolat (is-sajd IUU).

               2.   Hija tistabbilixxi wkoll il-kundizzjonijiet li bihom il-Kummissjoni tista’ tirrestrinġi l-applikazzjoni tal-Artikoli 4, 14 sa 17, 19, 20 u 35 tar-Regolament (UE) 2018/1725, skont l-Artikolu 25(1)(c), (g) u (h) tiegħu, fil-kuntest ta’ dik is-sistema.

               3.   Din id-Deċiżjoni tapplika għall-ipproċessar tad-data personali min-naħa tal-Kummissjoni għall-finijiet tal-attivitajiet li jitwettqu biex jiġu ssodisfati l-kompiti tal-Kummissjoni li twettaq analiżi u proċeduri u li tagħti assistenza reċiproka b’rabta mas-sajd allegat li huwa sajd IUU skont ir-Regolament (KE) Nru 1005/2008 u r-Regolament (KE) Nru 1010/2009 jew għall-ipproċessar tad-data personali min-naħa tagħha b’rabta ma’ dawn l-attivitajiet.
               Din id-Deċiżjoni ma tapplikax għall-ipproċessar tad-data personali min-naħa tal-Kummissjoni li jkun ġie żvelat lis-sid u, meta jkun xieraq, lill-operatur tal-bastiment tas-sajd skont l-Artikolu 26(2)(d) jew (3)(d) u l-Artikolu 27(6)(a) tar-Regolament (KE) Nru 1005/2008.
               Din id-Deċiżjoni tapplika għall-kategoriji tad-data personali li ġejjin:

                           (a)

                           għad-data ta’ identifikazzjoni u ta’ kuntatt;

                           (b)

                           għad-data professjonali;

                           (c)

                           għall-attivitajiet ta’ bastiment jew għall-attivitajiet marbutin miegħu, għall-pożizzjoni tiegħu u għall-movimenti tiegħu, għall-attività tas-sajd jew għall-attività marbuta mas-sajd;

                           (d)

                           għad-data marbuta mas-sidien u mal-operaturi tal-bastimenti (il-pożizzjoni jew ir-rwol tagħhom), mal-kaptani u mal-membri tal-ekwipaġġ tal-bastimenti;

                           (e)

                           għad-data marbuta mal-persuni involuti fit-trasport, fil-ħżin, fl-ipproċessar u fil-kummerċjalizzazzjoni tal-prodotti tas-sajd tul il-katina kollha tal-provvista;

                           (f)

                           għad-data dwar il-kollaboraturi fil-ġustizzja;

                           (g)

                           għad-data l-oħra kollha marbuta mas-suġġett tal-analiżi u tal-proċeduri rilevanti.

            Artikolu 2
            Eċċezzjonijiet u restrizzjonijiet applikabbli

               1.   Meta l-Kummissjoni teżerċita d-dmirijiet tagħha b’rabta mad-drittijiet tas-suġġetti tad-data skont ir-Regolament (UE) 2018/1725, għandha tqis jekk tapplikax xi waħda mill-eċċezzjonijiet stabbiliti f’dak ir-Regolament.

               2.   Meta l-eżerċitar tad-drittijiet u tal-obbligi previsti fl-Artikoli 14 sa 17 u fl-Artikoli 19, 20 u 35 tar-Regolament (UE) 2018/1725 b’rabta mad-data personali pproċessata mill-Kummissjoni jkun se jipperikola l-għan tal-analiżi u tal-proċeduri tal-Kummissjoni b’rabta mas-sajd IUU, fosthom billi jiżvela l-għodod u l-metodi tagħha, jew ikun se jaffettwa ħażin id-drittijiet u l-libertajiet ta’ suġġetti oħrajn tad-data, il-Kummissjoni tista’ tirrestrinġi l-applikazzjoni tal-affarijiet li ġejjin:

                           (a)

                           tal-Artikoli 14 sa 17 u tal-Artikoli 19, 20 u 35 tar-Regolament (UE) 2018/1725; u

                           (b)

                           tal-prinċipju ta’ trasparenza stabbilit fl-Artikolu 4(1)(a) ta’ dak ir-Regolament, sa fejn id-dispożizzjonijiet tiegħu jikkorrispondu għad-drittijiet u għall-obbligi previsti fl-Artikoli 14 sa 17 u fl-Artikoli 19, 20 u 35 tal-istess Regolament.

               3.   Il-Kummissjoni tista’ tirrestrinġi d-drittijiet u l-obbligi msemmijin fil-paragrafu 2 ta’ dan l-Artikolu b’rabta mad-data personali li tikseb mingħand istituzzjonijiet, korpi, aġenziji u uffiċċji oħrajn tal-Unjoni, mingħand l-awtoritajiet kompetenti tal-Istati Membri jew ta’ pajjiżi terzi, mingħand organizzazzjonijiet internazzjonali jew minn sorsi anonimi jew sorsi identifikati, fiċ-ċirkustanzi li ġejjin:

                           (a)

                           meta l-eżerċitar ta’ dawk id-drittijiet u ta’ dawk l-obbligi b’rabta mad-data personali li tkun inkisbet mingħand istituzzjoni, korp, aġenzija jew uffiċċju ieħor tal-Unjoni jista’ jkun ristrett minn dik l-istituzzjoni, minn dak il-korp, minn dik l-aġenzija jew minn dak l-uffiċċju l-ieħor tal-Unjoni abbażi tal-atti legali li jissemmew fl-Artikolu 25 tar-Regolament (UE) 2018/1725 jew skont il-Kapitolu IX ta’ dak ir-Regolament jew skont ir-Regolament (UE) 2016/794 tal-Parlament Ewropew u tal-Kunsill (9) jew skont ir-Regolament tal-Kunsill (UE) 2017/1939 (10);

                           (b)

                           meta l-eżerċitar ta’ dawk id-drittijiet u ta’ dawk l-obbligi b’rabta mad-data personali li tkun inkisbet mingħand awtorità kompetenti ta’ Stat Membru jista’ jkun ristrett mill-awtoritajiet kompetenti ta’ dak l-Istat Membru abbażi tal-atti li jissemmew fl-Artikolu 23 tar-Regolament (UE) 2016/679 tal-Parlament Ewropew u tal-Kunsill (11) jew fil-kuntest ta’ miżuri nazzjonali li jittrasponu l-Artikoli 13(3), 15(3) jew 16(3) tad-Direttiva (UE) 2016/680 tal-Parlament Ewropew u tal-Kunsill (12);

                           (c)

                           meta l-eżerċitar ta’ dawk id-drittijiet u ta’ dawk l-obbligi jkun jista’ jipperikola l-kooperazzjoni tagħha ma’ pajjiżi terzi jew ma’ organizzazzjonijiet internazzjonali b’rabta mas-sajd IUU.

                     Qabel ma tapplika r-restrizzjonijiet fiċ-ċirkustanzi msemmijin fil-punti (a) u (b) tal-ewwel subparagrafu, il-Kummissjoni għandha tikkonsulta lill-istituzzjonijiet, lill-korpi jew lill-aġenziji rilevanti tal-Unjoni jew lill-awtoritajiet kompetenti tal-Istati Membri sakemm ma jkunx jidhrilha biċ-ċar li l-applikazzjoni ta’ restrizzjoni tkun prevista f’xi wieħed mill-atti msemmijin f’dawk il-punti.
               Il-punt (c) tal-ewwel subparagrafu ma għandux japplika meta l-interessi jew id-drittijiet fundamentali u l-libertajiet tas-suġġett tad-data jkunu jegħlbu l-interess tal-Kummissjoni li tikkoopera ma’ pajjiżi terzi jew ma’ organizzazzjonijiet internazzjonali.

               4.   Il-paragrafi 1, 2 u 3 għandhom ikunu mingħajr preġudizzju għall-affarijiet li ġejjin:

                           (a)

                           għall-applikazzjoni ta’ deċiżjonijiet oħrajn tal-Kummissjoni li jistabbilixxu regoli interni dwar l-għoti ta’ informazzjoni lis-suġġetti tad-data u r-restrizzjonijiet ta’ ċerti drittijiet skont l-Artikolu 25 tar-Regolament (UE) 2018/1725;

                           (b)

                           għall-Artikolu 23 tar-Regoli ta’ Proċedura tal-Kummissjoni.

                     Il-paragrafi 2 u 3 għandhom japplikaw suġġetti għall-Artikoli 3 u 7 ta’ din id-Deċiżjoni.

               5.   Kull restrizzjoni tal-applikazzjoni tad-drittijiet u tal-obbligi msemmija fil-paragrafu 2 ta’ dan l-Artikolu għandha tkun meħtieġa u proporzjonata u tkun tqis ir-riskji li jkun hemm għad-drittijiet u għal-libertajiet tas-suġġetti tad-data.

            Artikolu 3
            Għoti tal-informazzjoni lis-suġġetti tad-data

               1.   Il-Kummissjoni għandha tippubblika fuq is-sit web tagħha avviżi dwar il-protezzjoni tad-data li jinfurmaw lis-suġġetti kollha tad-data bl-attivitajiet tagħha li jinvolvu l-ipproċessar tad-data personali tagħhom għall-finijiet tal-analiżi u tal-proċeduri b’rabta mas-sajd IUU. Meta dan ikun rilevanti, il-Kummissjoni għandha tiżgura li s-suġġetti tad-data jkunu avżati b’mod individwali u kif xieraq.

               2.   Meta l-Kummissjoni tirrestrinġi, b’mod sħiħ jew parzjali, l-għoti tal-informazzjoni lil suġġetti tad-data li d-data tagħhom tiġi pproċessata għall-finijiet tal-analiżi u tal-proċeduri b’rabta mas-sajd IUU, hija għandha tieħu nota tar-raġunijiet għar-restrizzjoni u tirreġistra dawn ir-raġunijiet skont l-Artikolu 6.

            Artikolu 4
            Dritt tal-aċċess tas-suġġett tad-data, dritt għat-tħassir u dritt għar-restrizzjoni tal-ipproċessar

               1.   Meta l-Kummissjoni tirrestrinġi, b’mod sħiħ jew parzjali, id-dritt tal-aċċess tas-suġġetti tad-data għad-data personali, id-dritt għat-tħassir jew id-dritt għar-restrizzjoni tal-ipproċessar kif imsemmi fl-Artikoli 17, 19 u 20 tar-Regolament (UE) 2018/1725 rispettivament, hija għandha tgħarraf lis-suġġett tad-data kkonċernat b’dan li ġej fit-tweġiba tagħha għat-talba għall-aċċess, għat-tħassir jew għar-restrizzjoni tal-ipproċessar:

                           (a)

                           bir-restrizzjoni applikata u bir-raġunijiet ewlenin għaliha; u

                           (b)

                           bil-possibbiltà li jibgħat ilment lill-Kontrollur Ewropew għall-Protezzjoni tad-Data jew li jitlob rimedju ġudizzjarju fil-Qorti tal-Ġustizzja tal-Unjoni Ewropea.

               2.   L-għoti ta’ informazzjoni dwar ir-raġunijiet għar-restrizzjoni msemmi fil-paragrafu 1 jista’ jiġi differit, jitħalla barra jew jiġi miċħud sakemm jibqa’ jimmina l-għan tar-restrizzjoni.

               3.   Il-Kummissjoni għandha tieħu nota tar-raġunijiet għar-restrizzjoni u tirreġistra dawn ir-raġunijiet skont l-Artikolu 6 ta’ din id-Deċiżjoni.

               4.   Meta d-dritt tal-aċċess jiġi ristrett totalment jew parzjalment, is-suġġett tad-data għandu d-dritt jeżerċita d-dritt tal-aċċess tiegħu skont l-Artikolu 25(6), (7) u (8) tar-Regolament (UE) 2018/1725. Is-suġġett tad-data jista’ jibgħat ilment lill-Kontrollur Ewropew għall-Protezzjoni tad-Data meta huwa jqis li d-drittijiet tiegħu jkunu ġew miċħuda jew ristretti b’mod illegali.

            Artikolu 5
            Komunikazzjoni lis-suġġetti tad-data dwar ksur tad-data personali
            Meta l-Kummissjoni tirrestrinġi l-komunikazzjoni ta’ ksur tad-data personali lis-suġġett tad-data, kif imsemmi fl-Artikolu 35 tar-Regolament (UE) 2018/1725, hija għandha tieħu nota tar-raġunijiet għar-restrizzjoni u tirreġistra dawn ir-raġunijiet skont l-Artikolu 6 ta’ din id-Deċiżjoni.

            Artikolu 6
            Teħid ta’ nota dwar ir-restrizzjonijiet u reġistrazzjoni tagħhom

               1.   Il-Kummissjoni għandha tieħu nota tar-raġunijiet għal kull restrizzjoni applikata skont din id-Deċiżjoni, fosthom valutazzjoni tal-ħtieġa u tal-proporzjonalità tar-restrizzjoni, filwaqt li tqis l-elementi rilevanti stabbiliti fl-Artikolu 25(2) tar-Regolament (UE) 2018/1725.

               2.   Ir-rekord għandu jindika kif l-eżerċitar ta’ dritt mis-suġġett tad-data rilevanti jipperikola l-għan tal-analiżi u tal-proċeduri tal-Kummissjoni b’rabta mas-sajd IUU jew tar-restrizzjonijiet applikati skont l-Artikolu 2(2) jew (3) ta’ din id-Deċiżjoni, jew jaffettwa ħażin id-drittijiet u l-libertajiet ta’ suġġetti oħrajn tad-data.

               3.   Ir-rekord, u meta jkun applikabbli, id-dokumenti li jkun fihom l-elementi fattwali u ġuridiċi sottostanti għandhom jiġu rreġistrati. Dawn għandhom jitqiegħdu għad-dispożizzjoni tal-Kontrollur Ewropew għall-Protezzjoni tad-Data meta jintalbu.

            Artikolu 7
            Tul ta’ żmien tar-restrizzjonijiet

               1.   Ir-restrizzjonijiet imsemmijin fl-Artikoli 3, 4 u 5 għandhom ikomplu japplikaw sakemm jibqgħu applikabbli r-raġunijiet li jiġġustifikawhom.

               2.   Meta r-raġunijiet għal restrizzjoni msemmija fl-Artikolu 3 jew 5 ma jibqgħux japplikaw, il-Kummissjoni għandha tneħħi r-restrizzjoni u tgħarraf lis-suġġett tad-data bir-raġunijiet ewlenin għar-restrizzjoni. Fl-istess ħin, il-Kummissjoni għandha tgħarraf lis-suġġett tad-data bil-possibbiltà li jibgħat ilment lill-Kontrollur Ewropew għall-Protezzjoni tad-Data f’kull ħin jew li jitlob rimedju ġudizzjarju fil-Qorti tal-Ġustizzja tal-Unjoni Ewropea.

               3.   Il-Kummissjoni għandha tirrevedi l-applikazzjoni tar-restrizzjonijiet imsemmijin fl-Artikoli 3 u 5 sena wara l-adozzjoni tagħhom u meta jintemmu l-analiżi u l-proċeduri rilevanti tagħha b’rabta mas-sajd IUU. Wara dan, il-Kummissjoni għandha timmonitorja l-ħtieġa li żżomm xi restrizzjoni.

            Artikolu 8
            Rieżami mill-Uffiċjal tal-Protezzjoni tad-Data tal-Kummissjoni

               1.   L-Uffiċjal tal-Protezzjoni tad-Data tal-Kummissjoni għandu jiġi infurmat mingħajr dewmien żejjed kull meta d-drittijiet tas-suġġetti tad-data jiġu ristretti skont din id-Deċiżjoni. Meta jitlob dan, l-Uffiċjal tal-Protezzjoni tad-Data għandu jingħata aċċess għar-rekord u għal kull dokument li jkun fih l-elementi fattwali u ġuridiċi sottostanti.

               2.   L-Uffiċjal tal-Protezzjoni tad-Data jista’ jitlob rieżami tar-restrizzjoni. L-Uffiċjal tal-Protezzjoni tad-Data għandu jkun infurmat dwar l-eżitu tar-rieżami li jkun talab li jsir.

               3.   Il-Kummissjoni għandha tiddokumenta l-involviment tal-Uffiċjal tal-Protezzjoni tad-Data f’kull każ fejn tiġi ristretta l-applikazzjoni tad-drittijiet u tal-obbligi msemmijin fl-Artikolu 2(2) ta’ din id-Deċiżjoni.

            Artikolu 9
            Dħul fis-seħħ
            Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

            Magħmul fi Brussell, is-6 ta’ Novembru 2019.

                  Għall-Kummissjoni

                  Il-President

               Jean-Claude JUNCKER

            (1)  L-Unjoni hija Parti Kontraenti tal-Konvenzjoni tan-Nazzjonijiet Uniti tal-10 ta’ Diċembru 1982 dwar il-Liġi tal-Baħar (minn hawn ’il quddiem imsejħa “l-UNCLOS”), irratifikat il-Ftehim tan-Nazzjonijiet Uniti tal-4 ta’ Awwissu 1995 fuq l-implimentazzjoni tad-dispożizzjonijiet tal-Konvenzjoni tan-Nazzjonijiet Uniti fuq il-Liġi tal-Baħar tal-10 ta’ Diċembru 1982 dwar il-konservazzjoni u l-amministrazzjoni ta’ ħażniet ta’ ħut li jpassi f’żona limitata (straddling) u ħażniet ta’ ħut li jpassi ħafna (highly migratory) (minn hawn ’il quddiem imsejjaħ “il-Ftehim tan-NU dwar l-istokkijiet tal-ħut”), u aċċettat il-Ftehim tal-Organizzazzjoni tal-Ikel u l-Agrikoltura tan-Nazzjonijiet Uniti tal-24 ta’ Novembru 1993 biex jippromwovi l-osservanza tal-miżuri internazzjonali ta’ konservazzjoni u ta’ ġestjoni minn bastimenti tas-sajd f’ibħra internazzjonali (minn hawn ’il quddiem imsejjaħ “il-Ftehim ta’ osservanza tal-FAO”). L-Unjoni hija wkoll firmatarja tal-Ftehim dwar miżuri tal-Istat tal-port (minn hawn ’il quddiem imsejjaħ “il-PSMA”), li ġie approvat permezz tar-Riżoluzzjoni Nru 12/2009 tat-22 ta’ Novembru 2009 waqt is-36 laqgħa tal-Konferenza tal-FAO (li saret f’Ruma bejn it-18 u t-23 ta’ Novembru 2009) skont il-paragrafu 1 tal-Artikolu XIV tal-Kostituzzjoni tal-FAO.

            (2)  Ir-Regolament tal-Kunsill (KE) Nru 1005/2008 tad-29 ta’ Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999 (ĠU L 286, 29.10.2008, p. 1).

            (3)  Ir-Regolament tal-Kummissjoni (KE) Nru 1010/2009 tat-22 ta’ Ottubru 2009 li jistipula regoli dettaljati għall-implimentazzjoni tar-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat (ĠU L 280, 27.10.2009, p. 5).

            (4)  Ara, b’mod partikulari, l-Artikoli 28 u 30 tar-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).

            (5)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).

            (6)  Ir-ritenzjoni tal-fajls fil-Kummissjoni hija rregolata mil-lista komuni ta’ ritenzjoni, li huwa dokument regolatorju (l-aħħar verżjoni tiegħu huwa d-dokument bir-referenza SEC(2010)900) fil-forma ta’ skeda ta’ ritenzjoni li tistabbilixxi l-perjodi ta’ ritenzjoni għat-tipi ta’ fajls differenti tal-Kummissjoni.

            (7)  Ara, b’mod partikulari, l-Artikolu 339 tat-TFUE.

            (8)  L-implimentazzjoni tad-drittijiet tas-suġġetti tad-data skont ir-Regolament (UE) 2018/1725 u l-konformità mal-obbligi tal-kontrolluri tad-data skont dak ir-Regolament ma jaffettwawx it-trattament min-naħa tal-Kummissjoni tad-drittijiet ta’ difiża tal-persuni li dwarhom ikunu qed isiru l-proċedimenti. Għalhekk, l-integrità u l-awtentiċità tal-evidenza fil-fajl miġbura matul l-analiżi u l-proċeduri ma jistgħux jiġu kompromessi billi jiġu emendati d-dokumenti li jkunu waslu jew li jkunu nġabru skont ir-regoli proċedurali applikabbli fil-qasam.

            (9)  Ir-Regolament (UE) 2016/794 tal-Parlament Ewropew u tal-Kunsill tal-11 ta’ Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU L 135, 24.5.2016, p. 53).

            (10)  Ir-Regolament tal-Kunsill (UE) 2017/1939 tat-12 ta’ Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”) (ĠU L 283, 31.10.2017, p. 1).

            (11)  Ir-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).

            (12)  Id-Direttiva (UE) 2016/680 tal-Parlament Ewropew u tal-Kunsill tas-27 ta’ April 2016 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-awtoritajiet kompetenti għall-finijiet tal-prevenzjoni, l-investigazzjoni, is-sejbien jew il-prosekuzzjoni ta’ reati kriminali jew l-eżekuzzjoni ta’ pieni kriminali, u dwar il-moviment liberu ta’ tali data, u li tħassar id-Deċiżjoni Qafas tal-Kunsill 2008/977/ĠAI (ĠU L 119, 4.5.2016, p. 89).


Id-Deċiżjoni tal-Kummissjoni ta' 04/11/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9478 - ARCHER / HILTON / EARLSFORT) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


title: Deċiżjoni Tal-Kunsill (UE) 2019/1915 tal-14 ta’ Ottubru 2019 dwar l-iffirmar, f'isem l-Unjoni, tal-Ftehim bejn l-Unjoni Ewropea u r-Repubblika tal-Belarussja dwar il-faċilitazzjoni tal-ħruġ ta' viżi

text:
                  18.11.2019

                  MT

                  Il-Ġurnal Uffiċjali tal-Unjoni Ewropea

                  L 297/1

         DEĊIŻJONI TAL-KUNSILL (UE) 2019/1915
         tal-14 ta’ Ottubru 2019
         dwar l-iffirmar, f'isem l-Unjoni, tal-Ftehim bejn l-Unjoni Ewropea u r-Repubblika tal-Belarussja dwar il-faċilitazzjoni tal-ħruġ ta' viżi
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-punt (a) tal-Artikolu 77(2), flimkien mal-Artikolu 218(5) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Fit-28 ta' Frar 2011, il-Kunsill awtorizza lill-Kummissjoni biex tibda negozjati mar-Repubblika tal-Belarussja dwar Ftehim bejn l-Unjoni Ewropea u r-Repubblika tal-Belarussja dwar il-faċilitazzjoni tal-ħruġ ta' viżi ("il-Ftehim"), b'mod parallel man-negozjati ta' Ftehim dwar ir-riammissjoni ta' persuni li jirrisjedu mingħajr awtorizzazzjoni. In-negozjati ġew konklużi b'suċċess bl-inizjalar tal-Ftehim permezz ta' skambju ta' posta elettronika fis-17 ta' Ġunju 2019.

                     (2)

                     Fid-Dikjarazzjoni tas-Summit tas-Sħubija tal-Lvant tas-7 ta' Mejju 2009, l-Unjoni u l-pajjiżi sħab esprimew l-appoġġ politiku tagħhom lejn il-liberalizzazzjoni tar-reġim tal-viża f'ambjent sikur u jaffermaw mill-ġdid l-intenzjoni tagħhom li jieħdu passi gradwali lejn reġim mingħajr viża għaċ-ċittadini tagħhom fiż-żmien opportun.

                     (3)

                     L-iskop tal-Ftehim huwa li jiffaċilita, fuq il-bażi ta' reċiproċità, il-ħruġ ta' viżi għal soġġorn maħsub għal mhux aktar minn 90 jum f'kull perjodu ta' 180 jum għaċ-ċittadini tal-Unjoni u tal-Belarussja.

                     (4)

                     Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom ir-Renju Unit ma jiħux sehem, skont id-Deċiżjoni tal-Kunsill 2000/365/KE (1); għaldaqstant ir-Renju Unit mhuwiex qiegħed jieħu sehem fl-adozzjoni tagħha u mhuwiex marbut biha jew soġġett għall-applikazzjoni tagħha.

                     (5)

                     Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom l-Irlanda ma tiħux sehem skont id-Deċiżjoni tal-Kunsill 2002/192/KE (2); għalhekk l-Irlanda mhix qed tieħu sehem fl-adozzjoni ta' din id-Deċiżjoni u mhix marbuta biha jew soġġetta għall-applikazzjoni tagħha.

                     (6)

                     F'konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha.

                     (7)

                     Il-Kunsill jenħtieġ li jiddeċiedi dwar il-konklużjoni tal-Ftehim fid-dawl tal-valutazzjoni mill-Kummissjoni dwar is-sigurtà u l-integrità tas-sistema tal-Belarussja għall-ħruġ ta' passaporti diplomatiċi bijometriċi u l-ispeċifikazzjonijiet tekniċi tagħhom.

                     (8)

                     Il-Ftehim jenħtieġ li jiġi ffirmat filwaqt li jiġu approvati d-Dikjarazzjonijiet Konġunti mehmuża mal-Ftehim,

               ADOTTA DIN ID-DEĊIŻJONI:

            Artikolu 1
            L-iffirmar f'isem l-Unjoni tal-Ftehim bejn l-Unjoni Ewropea u r-Repubblika tal-Belarussja dwar il-faċilitazzjoni tal-ħruġ ta' viżi huwa b'dan awtorizzat, soġġett għall-konklużjoni tal-Ftehim imsemmi (3).

            Artikolu 2
            Id-Dikjarazzjonijiet Konġunti mehmuża mal-Ftehim għandhom jiġu approvati f'isem l-Unjoni.

            Artikolu 3
            Il-President tal-Kunsill huwa b’dan awtorizzat li jaħtar il-persuna jew persuni li jkollhom is-setgħa sabiex jiffirmaw il-Ftehim f'isem l-Unjoni.

            Artikolu 4
            Il-Kummissjoni għandha tivvaluta s-sigurtà u l-integrità tas-sistema tal-Belarussja għall-ħruġ ta' passaporti diplomatiċi bijometriċi u l-ispeċifikazzjonijiet tekniċi tagħhom, u għandha tikkomunika l-valutazzjoni tagħha lill-Kunsill. Il-Kunsill għandu jiddeċiedi, fid-dawl ta' tali valutazzjoni, dwar il-konklużjoni tal-Ftehim.

            Artikolu 5
            Din id-Deċiżjoni għandha tidħol fis-seħħ fil-jum tal-adozzjoni tagħha.

            Magħmul fil-Lussemburgu, l-14 ta’ Ottubru 2019.

                  Għall-Kunsill

                  Il-President

               J. LEPPÄ

            (1)  Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq biex jieħdu parti f'xi dispożizzjonijiet tal-acquis ta' Schengen (ĠU L 131, 1.6.2000, p. 43).

            (2)  Deċiżjoni tal-Kunsill 2002/192/KE tat-28 ta' Frar 2002 rigward it-talba tal-Irlanda biex tieħu sehem f'xi dispożizzjonijiet tal-acquis ta' Schengen (ĠU L 64, 7.3.2002, p. 20).

            (3)  It-test tal-Ftehim ser jiġi ppubblikat flimkien mad-deċiżjoni dwar il-konklużjoni tiegħu.


title: Deċiżjoni tal-Kunsill (UE) 2019/1917 tat-3 ta’ Diċembru 2018 dwar il-pożizzjoni li trid tittieħed f’isem l-Unjoni Ewropea fis-7 sessjoni tal-Laqgħa tal-Partijiet għall-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi fir-rigward ta’ ċerti emendi għall-Anness 3 għall-Ftehim

text:
                  18.11.2019

                  MT

                  Il-Ġurnal Uffiċjali tal-Unjoni Ewropea

                  L 297/5

         DEĊIŻJONI TAL-KUNSILL (UE) 2019/1917
         tat-3 ta’ Diċembru 2018
         dwar il-pożizzjoni li trid tittieħed f’isem l-Unjoni Ewropea fis-7 sessjoni tal-Laqgħa tal-Partijiet għall-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi fir-rigward ta’ ċerti emendi għall-Anness 3 għall-Ftehim
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Il-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi (“il-Ftehim”) daħal fis-seħħ fl-1 ta’ Novembru 1999 u ġie approvat f’isem il-Komunità Ewropea bid-Deċiżjoni tal-Kunsill 2006/871/KE (1).

                     (2)

                     Skont l-Artikolu X(5) tal-Ftehim, il-Laqgħa tal-Partijiet tista’ tadotta emendi għall-Annessi għall-Ftehim.

                     (3)

                     Waqt is-7 sessjoni, li ser issir mill-4 sat-8 ta’ Diċembru 2018 f’Durban, l-Afrika t’Isfel, il-Laqgħa tal-Partijiet mistennija tadotta riżoluzzjoni dwar l-adozzjoni ta’ emendi għall-Annessi 2 u 3 għall-Ftehim.

                     (4)

                     L-emendi proposti tal-Anness 3 għall-Ftehim sottomessi mill-Uganda u stipulati fl-abbozz tar-Riżoluzzjoni 7.3 jikkonċernaw id-disa’ speċijiet li ġejjin: l-Edredun — Somateria mollissima, is-Serra — Mergus serrator, il-Brajmla — Aythya ferina, il-Gallina tal-baħar — Haematopus ostralegus, il-Venewwa — Vanellus vanellus, il-Girwiel Denbu bl-Istrixxi — Limosa lapponica, il-Girwiel Prim — Limosa limosa, il-Girwiel Saqajh Qosra/Il-pluverott iż-żgħir — Calidris canutus u ċ-Ċuvett — Tringa erythropus, jikkontribwixxu għall-kisba ta’ protezzjoni akbar ta’ dawk il-popolazzjonijiet ta’ speċijiet li qed jonqsu u għalhekk jenħtieġ li jiġu approvati f’isem l-Unjoni. Madankollu, f’konformità mal-Artikolu 3(4) tad-Deċiżjoni 2006/871/KE, il-Kummissjoni għandha ddaħħal riżerva fir-rigward tal-emendi proposti li jikkonċernaw id-disa’ speċijiet ta’ hawn fuq, peress li dawn jeħtieġu emenda tad-Direttiva 2009/147/KE tal-Parlament Ewropew u tal-Kunsill (2), li ma tkunx fattibbli fi żmien 90 jum mid-data tal-adozzjoni tagħhom mil-Laqgħa tal-Partijiet.

                     (5)

                     Jixraq li tiġi stabbilita l-pożizzjoni li trid tittieħed f’isem l-Unjoni fis-7 sessjoni tal-Laqgħa tal-Partijiet fir-rigward tal-emendi proposti, peress illi r-Riżoluzzjoni ser tkun vinkolanti fl-Unjoni u ser ikollha l-kapaċità li tinfluwenza b’mod deċiżiv il-kontenut tad-dritt tal-Unjoni, prinċipalment id-Direttiva 2009/147/KE,

               ADOTTA DIN ID-DEĊIŻJONI:

            Artikolu 1
            Il-pożizzjoni li trid tittieħed f’isem l-Unjoni fis-7 sessjoni tal-Laqgħa tal-Partijiet għall-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi għandha tkun li ġejja:
            L-Unjoni għandha tapprova l-emendi għall-Anness 3 għall-Ftehim sottomessi mill-Uganda u stipulati fl-abbozz tar-Riżoluzzjoni 7.3 tas-7 sessjoni tal-Laqgħa tal-Partijiet li dwar id-disa’ speċijiet li ġejjin: l-Edredun — Somateria mollissima, is-Serra — Mergus serrator, il-Brajmla — Aythya ferina, il-Gallina tal-baħar — Haematopus ostralegus, il-Venewwa — Vanellus vanellus, il-Girwiel Denbu bl-Istrixxi — Limosa lapponica, il-Girwiel Prim — Limosa limosa, il-Girwiel Saqajh Qosra/Il-pluverott iż-żgħir — Calidris canutus u ċ-Ċuvett — Tringa erythropus.

            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, it-3 ta’ Diċembru 2018.

                  Għall-Kunsill

                  Il-President

               N. HOFER

            (1)  Id-Deċiżjoni tal-Kunsill 2006/871/KE tat-18 ta’ Lulju 2005 dwar il-konklużjoni, mill-Komunità Ewropea, tal-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi (ĠU L 345, 8.12.2006, p. 24).

            (2)  Id-Direttiva 2009/147/KE tal-Parlament Ewropew u tal-Kunsill tat-30 ta’ Novembru 2009 dwar il-konservazzjoni tal-għasafar selvaġġi (ĠU L 20, 26.1.2010, p. 7).